CELEX: 62022CN0111
Language: fi
Date: 2022-02-17 00:00:00
Title: Asia C-111/22 P: Valitus, jonka Helene Hamers on tehnyt 17.2.2022 unionin yleisen tuomioistuimen (ensimmäinen jaosto) asiassa T-159/20, Hamers v. Cedefop, 21.12.2021 antamasta tuomiosta

7.6.2022   
            
            
               FI
            
            
               Euroopan unionin virallinen lehti
            
            
               C 222/11
            
         
      Valitus, jonka Helene Hamers on tehnyt 17.2.2022 unionin yleisen tuomioistuimen (ensimmäinen jaosto) asiassa T-159/20, Hamers v. Cedefop, 21.12.2021 antamasta tuomiosta
      (Asia C-111/22 P)
      (2022/C 222/18)
      Oikeudenkäyntikieli: kreikka
      
         Asianosaiset
      
      
         Valittaja: Helene Hamers (edustajat: asianajajat Vasileios Spiridon Christianos, Alexandros Politis ja Michail Rodopoulos)
      
         Muu osapuoli: Euroopan ammatillisen koulutuksen kehittämiskeskus (Cedefop)
      
         Vaatimukset
      
      Valittaja vaatii, että unionin tuomioistuin
      
                  —
               
               
                  kumoaa osittain unionin yleisen tuomioistuimen asiassa T-159/20, Hamers v. Cedefop, EU: T:2021:913, 21.12.2021 antaman tuomion
               
            
                  —
               
               
                  tarvittaessa palauttaa asian unionin yleiseen tuomioistuimeen asian ratkaisemiseksi
               
            
                  —
               
               
                  velvoittaa Cedefopin korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Valituksenalaisen tuomion kohteena on vahinko, jota valittajalle on aiheutunut Cedefopin toimien ja laiminlyöntien vuoksi Kreikan tuomioistuimissa käydyn kansallisen rikosoikeudellisen menettelyn päättyessä, sitä ennen ja sen jälkeen; kyseinen menettely koski Cedefopin vuosina 2001–2005 kolmansien kanssa tekemien julkisia hankintoja koskevien sopimusten sääntöjenmukaisuutta ja perusteltavuutta.
      
         Ensinnäkin unionin yleinen tuomioistuin on tehnyt tuomion 55–61 ja 83 kohdassa oikeudellisen virheen tulkitessaan Euroopan unionin perusoikeuskirjan (jäljempänä perusoikeuskirja) 41 artiklan 1 kohtaa, koska toisin kuin unionin yleinen tuomioistuin toteaa mainituissa kohdissa, yhtäältä Cedefop ei tutkinut valittajan asiaa puolueettomasti ja toisaalta Cedefopin muutoksenhakukomitean päätöksessä ei korjattu 3.7.2019 tehdyn päätöksen virheellisyyksiä. Samaan aikaan ja edellä mainituista syistä unionin yleinen tuomioistuin perusteli riittämättömästi edellä mainitut kohdat.
      
         Toiseksi unionin yleinen tuomioistuin on tehnyt tuomion 65, 68–75 ja 83 kohdassa oikeudellisen virheen tulkitessaan valittajan vetoamaa perusoikeuskirjan 48 artiklan 1 kohdassa vahvistettua syyttömyysolettamaa, mitä vahvisti vielä SEU 4 artiklan 3 kohdassa tarkoitetun vilpittömän yhteistyön periaatteen loukkaaminen. Samaan aikaan ja edellä mainituista syistä unionin yleinen tuomioistuin perusteli riittämättömästi edellä mainitut kohdat.